Väinö Kivisalo

Väinö Kivisalo (vuoteen 1903 asti Paavi) (18. lokakuuta 1882 Karkku – 29. maaliskuuta 1953 Helsinki) oli suomalainen piirisihteeri, palstatilallinen ja sosialidemokraattien kansanedustaja.

Kivisalo syntyi talollinen Fredrik Fabian Paavin ja Hilma Grönlundin lapsena vuonna 1882 Karkussa. Nuoruudessaan hän työskenteli maanviljelystyössä kotitilallaan ja toimi palkkatyöläisenä sahateollisuuden alalla. Maanviljelystyöstä Kivisalo siirtyi politiikan pariin ja toimi ensin tilapäispuhujana eri järjestöjen palveluksessa ja myöhemmin Hämeen läänin eteläisen vaalipiirin sosialidemokraattien piirisihteerinä. Sisällissodassa Kivisalo kuului punaisten lääninvaltuuskuntaan ja joutui sodan loputtua vankileirille, jossa hän oli kuolla nälkään. Suomen sisällissodan jälkeen Kivisalo oli vangittuna poliittisista syistä. 

Kansanedustajana Kivisalo toimi vuosina 1929–1948 edustaen Hämeen läänin eteläistä vaalipiiriä. Eduskunnassa hän oli jäsenenä muun muassa Suuressa valiokunnassa, Perustuslakivaliokunnassa ja Puolustusasiainvaliokunnassa. Lisäksi hän toimi neljä kertaa presidentin valitsijamiehenä ja oli jäsenenä Hämeenlinnan maalaiskunnan kunnanvaltuustossa. Eduskuntatyön ohessa Kivisalo työskenteli Sosialidemokraattisen raittiusliiton Etelä-Hämeen piirin piirisihteerinä ja toimi palstatilallisena Hämeenlinnan maalaiskunnassa. 

Kivisalo oli elämänsä aikana kahdesti naimisissa. Ensin vuosina 1904–1944 Olga Heleniuksen ja myöhemmin vuodesta 1945 alkaen Eeva Karoliina Reinikaisen kanssa.

Teoksia 
 Maatalous sosialismin vallitessa. Hämeen etel. vaalipiirin sos.-dem. piiritoimikunta, Hämeenlinna 1917
 Lasten kotikasvatus : työläisvanhempain ja nuorison käteen ja sydämeen. Etelä-Hämeen sos.-dem. piiritoimikunta, Hämeenlinna 1922
 Miten on työskenneltävä sosialismin hyväksi? ; W. T. Mills'n mukaan kirjoittanut W. K. 1923
 Kristillisyys ja sosialidemokratia. Hämeenläänin pohj. vaalipiirin sos.-dem. piiritoimikunta, Tampere 1924
 Sosialismin voiton välttämättömyys : esitetty lyhyissä väitelmissä. Hämeen kansa, Hämeenlinna 1924
 Jo herää työläiskansa!. Hämeen Kansan kirjapaino, Hämeenlinna 1927
 Onko työväen voitto varma? : puhe valistus-iltamassa. Hämeen Kansan kirjapaino, Hämeenlinna 1927
 Työväenliike Etelä-Hämeessä : muistojulkaisu 25-vuotistoiminnasta. Hämeen eteläinen sos.-dem. piiritoimikunta, Hämeenlinna 1931
 Niiden muistoksi joita ei enää ole : puhe kansalaissodan johdosta kaatuneiden muistoksi Riihimäen hautausmaalla huhtikuun 16 p:nä 1939. Hämeenlinna 1939, Teos digitoituna Työväenliikkeen kirjaston digitaalisessa arkistossa
 Rakentavan työn päivänä : kiertopuhe. Hämeen etel. sos.-dem. piiritoimikunta, Hämeenlinna 1945
 Yhteiskuntaelämä kristilliseksi. Tammi 1946
 Työkansa tuliliemen tuttavana. Raittiusjärjestöjen yhteistoimikunta, Helsinki 1947
 Kristinusko ja työväenliike. Helsinki 1948

Lähteet 
 

Kansanedustajat
Suomen Sosialidemokraattisen Puolueen poliitikot
Hämeenlinnan maalaiskunnan kunnanvaltuutetut
Hämeen vaalipiiri
Suomen sisällissodan punaiset
Vuonna 1882 syntyneet
Vuonna 1953 kuolleet